Minder griep, verkoues weens Covid-19-maatreëls(Argieffoto: Pixabay.com) Nie net beperk die dra van maskers, die was van hande en die handhaaf van sosiale afstand die verspreiding van die koronavirus nie, maar dit het Suid-Afrikaners klaarblyklik ook van verkoue en griep tydens vanjaar se sogenaamde griepseisoen beskerm. Só sê Nicole Jennings, woordvoerder van die farmaseutiese reus Pharma Dynamics. “Griepgevalle styg gewoonlik rondom middel tot einde April tydens Suid-Afrika se griepseisoen, maar daar was tot dusver vanjaar min tekens daarvan. Die respiratoriese selnetwerk-virus (RSV) wat gewoonlik ligte verkoue-simptome veroorsaak, is ook vertraag. Jennings waarsku egter nou dat Suid-Afrikaners nie maatreëls moet verslap namate die algehele landwye afsondering verslap nie. “Dit is van kritieke belang dat ons griepgevalle laag hou om te voorkom dat die reeds belaaide gesondheidsorgstelsel te veel belas word, terwyl ons na aan die Covid-19-piek is.” Sy sê Suid-Afrikaners sal mettertyd die kring van mense wat hulle sien, wil uitbrei. Ouers laat reeds hul kinders toe om saam met vriende op fietse te ry en eksperimenteer met pieknieks en staptogte terwyl hulle sosiale afstand handhaaf en maskers dra. “Mense smag na ŉ mate van normaliteit, maar die werklikheid is dat hoe meer ons met mekaar meng, selfs met die dra van maskers en die handhaaf van sosiale afstand, dit ons risiko vir infeksie verhoog.” Volgens Jennings was dit nooit só belangrik dat mense hulself gesond hou en maniere vind om hul immuunstelsels te bevorder soos nou te midde van die Covid-19-pandemie nie.